LV Eiropas Savienības Oficiālais Vēstnesis L 344/6

PADOMES REGULA (EK) Nr. 1300/2008

(2008. gada 18. decembris),

ar kuru izveido daudzgadu plānu siļķu krājumam uz rietumiem no Skotijas un zvejniecībām, kas šo krājumu izmanto

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 37. pantu,

ņemot vērā Komisijas priekšlikumu,

ņemot vērā Eiropas Parlamenta atzinumu (1),

tā kā:

(1) Padomes Regulā (EK) Nr. 2371/2002 (2002. gada 20. decembris) zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (2) paredzēts, ka minētā mērķa sasniegšanai Kopienai, veicot zvejas resursu aizsargāšanas un saglabāšanas pasākumus, piemēro piesardzības principu, lai nodrošinātu šo resursu ilgtspējīgu izmantošanu un līdz minimumam samazinātu zvejas ietekmi uz jūras ekosistēmām.

(2) Nesenajos Starptautiskās Jūras pētniecības padomes (ICES) un Zivsaimniecības zinātnes, tehnikas un ekonomikas komitejas (ZZTEK) zinātniskajos padomos norādīts, ka siļķu (Clupea harengus) krājums ūdeņos uz rietumiem no Skotijas ir nedaudz pārzvejots salīdzinājumā ar maksimālo ilgtspējīgas ieguves apjomu.

(3) Ir lietderīgi izstrādāt daudzgadu plānu, kura mērķis ir nodrošināt minētā krājuma izmantošanu ilgtspējīgos ekonomiskajos, vides un sociālajos apstākļos, nepārsniedzot maksimālo ilgtspējīgas ieguves apjomu.

(4) Ar šādu plānu būtu jātiecas pakāpeniski ieviest uz ekosistēmu balstītu zvejas pārvaldības pieeju un jāveicina efektīvas zvejas darbības ekonomiski dzīvotspējīgā un konkurētspējīgā zvejniecībā, nodrošinot pietiekami augstu dzīves līmeni tiem, kuri ir atkarīgi no siļķu zvejas ūdeņos uz rietumiem no Skotijas, un ievērojot patērētāju intereses.

(5) ZZTEK un ICES zinātniskajos padomos norādīts, ka siļķu krājums ūdeņos uz rietumiem no Skotijas būs ilgtspējīgs un nodrošinās pietiekami lielas nozvejas tad, ja zvejas izraisītā mirstība būs 0,25, ja krājuma biomasa ir 75 000 tonnu vai lielāka, vai 0,2, ja krājuma biomasa ir mazāka par 75 000 tonnu, bet ne mazāka par 50 000 tonnu.

(6) Šie padomi būtu jāīsteno, izstrādājot piemērotu metodi tādu kopējo pieļaujamo nozveju (KPN) noteikšanai siļķu krājumam ūdeņos uz rietumiem no Skotijas, kurās pienācīgi ņemta vērā zvejas izraisītā mirstība ilgtermiņā un minētā zivju krājuma biomasas līmenis.

(7) Lai nodrošinātu zvejas iespēju stabilitāti, būtu jāierobežo KPN ikgadējās izmaiņas, ja attiecīgā krājuma biomasas līmenis ir 50 000 tonnu vai lielāks.

(8) Lai nodrošinātu šīs regulas noteikumu izpildi, būtu jāievieš kontroles pasākumi, kas noteikti papildus tiem, kuri paredzēti Padomes Regulā (EK) Nr. 1627/94 (1994. gada 27. jūnijs), kas paredz vispārīgus noteikumus attiecībā uz īpašām zvejas atļaujām (3), Padomes Regulā (EEK) Nr. 2847/93 (1993. gada 12. oktobris), ar kuru izveido kontroles sistēmu, kas piemērojama kopējai zivsaimniecības politikai (4), un Komisijas Regulā (EEK) Nr. 2807/83 (1983. gada 22. septembris), kas nosaka sīki izstrādātus noteikumus par to, kā reģistrēt informāciju par dalībvalstu veikto zivju nozveju (5).

(9) Būtu jāparedz noteikumi, lai ar šo regulu ieviesto daudzgadu plānu, ņemot vērā attiecīgo krājumu attiecīgās situācijas, Padomes Regulas (EK) 1198/2006 (2006. gada 27. jūlijs) par Eiropas Zivsaimniecības fondu (6) 21. panta a) punkta i) apakšpunkta nolūkā varētu uzskatīt par atjaunošanas plānu Regulas (EK) Nr. 2371/2002 5. panta nozīmē vai Regulas (EK) Nr. 1198/2006 21. panta a) punkta iv) apakšpunkta nolūkā – par apsaimniekošanas plānu Regulas (EK) Nr. 2371/2002 6. panta nozīmē.

(10) Kopējās pieļaujamās nozvejas noteikšana, minimālo zvejas izraisītās mirstības rādītāju pārskatīšana un daži grozījumi, kas jāveic apsaimniekošanas un atjaunošanas plānos, ņemot vērā to efektivitāti un darbību, ir primāri svarīgākie kopējās zivsaimniecības politikas pasākumi. Tādēļ ir lietderīgi Padomei paturētu tiesības tieši īstenot ieviešanas pilnvaras saistībā ar šiem konkrētajiem jautājumiem,

IR PIEŅĒMUSI ŠO REGULU.

I NODAĻA

PRIEKŠMETS UN DEFINĪCIJAS

1. pants

Priekšmets

Ar šo regulu izveido daudzgadu plānu zvejniecībām, kuras izmanto siļķu (Clupea harengus) krājumu ūdeņos uz rietumiem no Skotijas, kas ir starptautiskie ūdeņi un Kopienas ūdeņi ICES Vb un VIb zonā, kā arī ICES VIa zonas daļā, kura atrodas uz rietumiem no 7o R garuma meridiāna un uz ziemeļiem no 55o Z platuma paralēles vai uz austrumiem no 7o R garuma meridiāna un uz ziemeļiem no 56o Z platuma paralēles, izņemot Klaidu (turpmāk kopā “apgabals uz rietumiem no Skotijas”).

2. pants

Definīcijas

Šajā regulā piemēro Regulas (EK) Nr. 2371/2002 3. pantā noteiktās definīcijas. Tāpat šajā regulā:

a) “ICES zonas” ir zonas, kas noteiktas Padomes Regulā (EEK) Nr. 3880/91 (1991. gada 17. decembris) par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā (7);

b) “kopējā pieļaujamā nozveja (KPN)” ir daudzums, ko katru gadu var iegūt no minētā krājuma un izkraut;

c) “VMS” ir kuģu satelītnovērošanas sistēma, kuru izmanto saskaņā ar Komisijas Regulu (EK) Nr. 2244/2003, ar ko nosaka sīki izstrādātus noteikumus attiecībā uz kuģu satelītnovērošanas sistēmām (8);

d) “atbilstošas vecuma grupas” ir vecums robežās no trim līdz septiņiem gadiem (ieskaitot) vai citas vecuma grupas, ko Zivsaimniecības zinātnes, tehnikas un ekonomikas komiteja (ZZTEK) ir noteikusi par atbilstošām.

II NODAĻA

MĒRĶIS UN UZDEVUMI

3. pants

Mērķis un uzdevumi

1. Ar daudzgadu plānu nodrošina to, ka siļķu krājumu apgabalā uz rietumiem no Skotijas izmanto, nepārsniedzot maksimālo ilgtspējīgas ieguves apjomu.

2. Šā panta 1. punktā izvirzīto mērķi sasniedz:

a) nodrošinot, ka zvejas izraisītās mirstības rādītājs atbilstošās vecuma grupās gadā ir 0,25, ja krājuma nārstojošo zivju biomasa ir 75 000 tonnu vai lielāka;

b) nodrošinot, ka zvejas izraisītās mirstības rādītājs atbilstošās vecuma grupās gadā nepārsniedz 0,2, ja krājuma nārstojošo zivju biomasa ir mazāka par 75 000 tonnu, bet 50 000 tonnu vai lielāka;

c) paredzot apgabala slēgšanu zvejai, ja krājuma nārstojošo zivju biomasa sarūk tiktāl, ka ir mazāka par 50 000 tonnu.

3. Šā panta 1. punktā izvirzīto mērķi īsteno, veicot ikgadējus KPN grozījumus, kas ierobežoti 20 % vai 25 % apjomā, atkarībā no krājuma stāvokļa.

III NODAĻA

KOPĒJĀ PIEĻAUJAMĀ NOZVEJA

4. pants

KPN noteikšana

1. Katru gadu saskaņā ar 2. līdz 6. punktu Padome pēc Komisijas priekšlikuma ar kvalificētu balsu vairākumu nosaka nākamā gada KPN siļķu krājumam apgabalā uz rietumiem no Skotijas.

2. Ja saskaņā ar ZZTEK padomu krājuma nārstojošo zivju biomasa gadā, kuram jānosaka KPN, ir 75 000 tonnas vai lielāka, KPN nosaka tādā apjomā, kas saskaņā ar ZZTEK ieteikumu nodrošinās, ka zvejas izraisītās mirstības rādītājs gadā ir 0,25. Tomēr ikgadējās KPN izmaiņas ierobežo līdz 20 %.

3. Ja saskaņā ar ZZTEK atzinumu krājuma nārstojošo zivju biomasa gadā, kuram jānosaka KPN, ir mazāka par 75 000 tonnu, bet 50 000 tonnu vai lielāka, KPN nosaka tādā apjomā, kurš saskaņā ar ZZTEK ieteikumu nodrošinās, ka zvejas izraisītās mirstības rādītājs gadā ir 0,2. Tomēr ikgadējās KPN izmaiņas ierobežo līdz:

a) 20 %, ja ir novērtēts, ka krājuma nārstojošo zivju biomasa ir 62 500 tonnu vai lielāka, bet mazāka nekā 75 000 tonnas;

b) 25 %, ja ir novērtēts, ka krājuma nārstojošo zivju biomasa ir 50 000 tonnu vai lielāka, bet mazāka nekā 62 500 tonnas.

4. Ja saskaņā ar ZZTEK atzinumu krājuma nārstojošo zivju biomasa gadā, kuram jānosaka KPN, ir mazāka par 50 000 tonnu, KPN nosaka 0 tonnu apjomā.

5. Lai varētu veikt aprēķinus atbilstīgi 2. un 3. punktam, ZZTEK pieņem, ka iepriekšējā gadā pirms gada, kuram jānosaka KPN, zvejas izraisītās mirstības rādītājs minētajam krājumam ir 0,25.

6. Atkāpjoties no 2. vai 3. punkta, ja saskaņā ar ZZTEK atzinumu siļķu krājumi apgabalā uz rietumiem no Skotijas pienācīgi neatjaunojas, KPN nosaka zemākā līmenī, nekā paredzēts minētajos punktos.

5. pants

Īpašā zvejas atļauja

1. Lai varētu zvejot siļķes apgabalā uz rietumiem no Skotijas, kuģiem jāsaņem īpaša zvejas atļauja, kas izdota saskaņā ar Regulas (EK) Nr. 1627/94 7. pantu.

2. Ja zvejas kuģim nav 1. punktā minētās zvejas atļaujas, tam ir aizliegts jebkādā daudzumā zvejot vai paturēt uz kuģa siļķes tik ilgi, kamēr tas veic zvejas reisu, kura laikā šis kuģis ir atradies arī apgabalā uz rietumiem no Skotijas.

3. Kuģiem, kuriem ir izdota 1. punktā minētā īpašā zvejas atļauja, tā paša zvejas reisa laikā nav atļauts zvejot ārpus apgabala uz rietumiem no Skotijas.

4. Šā panta 3. punktu nepiemēro kuģiem, kuri karoga dalībvalsts zvejas uzraudzības centram, kas paredzēts Regulas (EEK) Nr. 2847/93 3. panta 7. punktā, katru dienu nosūta nozvejas ziņojumus iekļaušanai minētā centra elektroniskajā datubāzē.

5. Katra dalībvalsts izveido un pastāvīgi atjaunina to kuģu sarakstu, kuriem izdotas 1. punktā minētās īpašās atļaujas, un savā oficiālajā tīmekļa vietnē dara to pieejamu Komisijai un pārējām dalībvalstīm.

6. pants

Salīdzinošās pārbaudes

Papildus Regulas (EEK) Nr. 2847/93 19. pantā noteiktajiem pienākumiem dalībvalstis veic administratīvas salīdzinošās pārbaudes, savstarpēji salīdzinot izkrāvumu deklarācijas, zvejas žurnāla datus par zvejas apgabaliem un nozvejām, saskaņā ar šīs regulas 5. panta 4. punktu iesniegtos nozvejas ziņojumus, kā arī VMS datus. Šādas salīdzinošās pārbaudes reģistrē un pēc pieprasījuma dara pieejamas Komisijai.

IV NODAĻA

TURPMĀKĀ RĪCĪBA

7. pants

Minimālo zvejas izraisītās mirstības rādītāju pārskatīšana

Ja Komisija, pamatojoties uz ZZTEK atzinumu, konstatē, ka 3. panta 2. punktā norādītie zvejas izraisītās mirstības rādītāji un ar tiem saistītā krājuma nārstojošo zivju biomasa nav piemērota 3. panta 1. punktā izvirzītā mērķa sasniegšanai, Padome pēc Komisijas priekšlikuma ar kvalificētu balsu vairākumu pieņem lēmumu par šo biomasas apjomu un/vai rādītāju pārskatīšanu.

8. pants

Daudzgadu plāna izvērtēšana un pārskatīšana

1. Komisija katru gadu pieprasa ZZTEK un Pelaģisko zivju krājumu reģionālās konsultatīvās padomes padomu par daudzgadu plāna mērķu sasniegšanu. Ja padomā atzīts, ka mērķi nav sasniegti, Padome pēc Komisijas priekšlikuma ar kvalificētu balsu vairākumu pieņem lēmumu par papildu un/vai alternatīviem pasākumiem, kas nepieciešami, lai nodrošinātu minēto mērķu sasniegšanu.

2. Vismaz reizi četros gados, skaitot no 2008. gada 18. decembra, Komisija veic pārskatīšanu, lai izvērtētu piemērošanas ģeogrāfisko zonu un bioloģiskos atskaites līmeņus un daudzgadu plāna efektivitāti un darbību. Komisija lūdz ZZTEK un Pelaģisko zivju krājumu reģionālās konsultatīvās padomes padomu. Vajadzības gadījumā Padome pēc Komisijas priekšlikuma ar kvalificētu balsu vairākumu pieņem lēmumu par attiecīgiem daudzgadu plāna pielāgojumiem saistībā ar 1. pantā minēto ģeogrāfisko piemērošanas zonu, 3. pantā minētajiem bioloģiskās atsauces līmeņiem vai 4. pantā minētajiem KPN noteikšanas noteikumiem.

V NODAĻA

NOBEIGUMA NOTEIKUMI

9. pants

Eiropas Zivsaimniecības fonds

Ja saskaņā ar ZZTEK novērtējumu siļķu krājuma nārstojošo zivju biomasa ir 75 000 tonnu vai lielāka, Regulas (EK) Nr. 1198/2006 21. panta a) punkta iv) apakšpunkta nolūkā daudzgadu plānu uzskata par apsaimniekošanas plānu Regulas (EK) Nr. 2371/2002 6. panta nozīmē. Pārējos gadījumos Regulas (EK) Nr. 1198/2006 21. panta a) punkta i) apakšpunkta nolūkā daudzgadu plānu uzskata par atjaunošanas plānu Regulas (EK) Nr. 2371/2002 5. panta nozīmē.

10. pants

Stāšanās spēkā

Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2008. gada 18. decembrī Padomes vārdā — priekšsēdētājs M. BARNIER

(1) 2008. gada 4. decembra Atzinums (Oficiālajā Vēstnesī vēl nav publicēts).

(2) OV L 358, 31.12.2002., 59. lpp.

(3) OV L 171, 6.7.1994., 7. lpp.

(4) OV L 261, 20.10.1993., 1. lpp.

(5) OV L 276, 10.10.1983., 1. lpp.

(6) OV L 223, 15.8.2006., 1. lpp.

(7) OV L 365, 31.12.1991., 1. lpp.

(8) OV L 333, 20.12.2003., 17. lpp.